《题王仲显梅谷》
宋代·彭龟年

楼前梅十围，负背花千树。
种花识花性，培养随识恶。
花无十日识。不惮千日虑。
那知花已娇，疲惫风能蛊。
争如岁寒操，盘结不择土。
时当气栗烈，天地闭其户。
蓬蓬起南海，呼吸万窍怒。
向来桃李辈，缩气不敢吐。
惟有冰玉姿，秀发略不沮。
静观万物理，参差乃如许。
不见千金了，宴坐危堂庑。
一朝遇变故，仓猝失所措。
不见陋苍士，脱齿甘捽茹。
翛然天地间，了不识忧惧。
达人善观物，在我乃不喻。
须上最高楼，方能了真趣。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。